CELEX: 
Language: sl
Date: 2019-10-15 00:00:00
Title: DELEGIRANA UREDBA KOMISIJE (EU) …/… o spremembi Priloge II k Uredbi (EU) št. 515/2014 Evropskega parlamenta in Sveta o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 515/2014 Evropskega parlamenta in Sveta
                  1
                o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost pooblašča Komisijo za sprejemanje delegiranih aktov v skladu s pogoji iz člena 17 Uredbe.  
            
            
               Člen 7(2) Uredbe (EU) št. 515/2014 pooblašča Komisijo za sprejemanje delegiranih aktov za revizijo posebnih ukrepov iz Priloge II k navedeni uredbi, če je to primerno, tudi v okviru vmesnega pregleda.
            
            
               Dinamična narava migracijskih tokov zahteva skupen prožen pristop, ki se ustrezno odziva na razvoj politike ter finančne potrebe EU in njenih držav članic, zlasti tistih, ki se na njenih zunanjih mejah stalno soočajo z velikim in nesorazmernim migracijskim pritiskom. 
            
            
               V tem okviru bi moral biti Sklad za notranjo varnost, zlasti pa instrument za zunanje meje in vizume, sposoben zagotoviti ustrezno finančno podporo za izvajanje politik EU, kot je pristop žariščnih točk, kakor je navedeno v evropski agendi o migracijah, ki jo je Evropska komisija predstavila 13. maja 2015
                  2
                in Evropski svet potrdil 25. in 26. junija 2015
                  3
               . 
            
            
               V okviru vmesnega pregleda nacionalnih programov, izvedenega v okviru člena 15 Uredbe (EU) št. 514/2014, in ob upoštevanju zgoraj navedenih prednostnih nalog politike EU so bile ugotovljene dodatne potrebe po financiranju v zvezi z dejavnostmi nadzora meja, zlasti v tistih državah članicah, ki se soočajo z velikim in nesorazmernim migracijskim pritiskom na zunanjih mejah. 
            
            
               Potreba po podpori tem prizadevanjem je bila ponovljena v sklepih Evropskega sveta z dne 28. junija 2018, ki pozivajo k tesnejšemu sodelovanju s tretjimi državami za okrepitev njihovih zmogljivosti za upravljanje meja.
            
            
               Te potrebe po financiranju bi bilo treba čim bolj izpolniti z najustreznejšim orodjem za financiranje.
            
            
               V zvezi s tem in ob upoštevanju posebnosti s tem povezanih potreb po financiranju dopolnitev nacionalnih programov držav članic prek porazdelitvenega ključa, ki je bil uporabljen za razdelitev osnovnih sredstev vsake države članice, ni ustrezno orodje, saj ne bi omogočila, da bi se sredstva ciljno usmerila posebej na ugotovljene potrebe tistih držav članic, ki se soočajo z velikim in nesorazmernim migracijskim pritiskom in zagotavljajo nadzor na zunanjih mejah EU.
            
            
               Uporaba nujne pomoči prav tako ni primerna možnost, saj načeloma zahteva zelo posebne razmere, tj. izredne razmere, kot so opredeljene v točki (f) člena 2 Uredbe (EU) št. 515/2014. Poleg tega se v okviru nujne pomoči financiranje zagotavlja v skladu s projektnim pristopom in za kratko obdobje (praviloma največ 12 mesecev), kar je v nasprotju z večletno perspektivo financiranja, ki se zagotavlja prek nacionalnega programa. 
            
            
               Glede na navedeno je zagotavljanje takšnih dodatnih sredstev prek posebnih ukrepov v okviru nacionalnih programov (deljeno upravljanje) najprimernejša možnost, ker omogoča prožnejše prilagajanje dinamiki in posebnostim posameznega primera, saj ponuja prilagojen pristop za podporo posebne dejavnosti v zadevnih državah članicah v okviru Sklada za notranjo varnost na svojih mejah in pri vizumski komponenti. 
            
            
               Trenutno sta v Prilogi II k Uredbi (EU) št. 515/2014 navedena dva posebna ukrepa. En je skupni ukrep vsaj dveh držav članic in zadeva konzularno sodelovanje, medtem ko se drugi nanaša na nakup prevoznih sredstev in operativne opreme, ki se dajo na razpolago Evropski agenciji za mejno in obalno stražo v primeru skupnih operacij.
            
            
               Ker obstoječa posebna ukrepa ne omogočata podpore vrsti dejavnosti, opredeljenih v okviru vmesnega pregleda, je treba nov poseben ukrep vključiti v ustrezno prilogo k Uredbi (EU) št. 515/2014. Ta posebni ukrep bi prispeval h krepitvi dejavnosti nadzora meja (vključno z mejnimi kontrolami, prvim sprejemom in varovanjem meja) in izvajanju pristopa žariščnih točk, s čimer bi podpiral integrirano upravljanje meja ter zagotavljal učinkovit nadzor in zaščito zunanjih meja Unije. 
            
            
               Taka sprememba seznama posebnih ukrepov v odziv na posebne potrebe držav članic, kot so predvidene v pravni podlagi instrumenta za finančno podporo na področju zunanjih meja in vizumov v okviru Sklada za notranjo varnost, zagotavlja tudi priložnost za povečanje dodane vrednosti EU v okviru upravljanja migracijskih tokov.
            
            
            
               2.POSVETOVANJA PRED SPREJETJEM AKTA
            
            
               V skladu s pravili za boljše pravno urejanje in uvodno izjavo 40 Uredbe (EU) št. 515/2014 bi morala Komisija pri pripravi delegiranih aktov opraviti ustrezna posvetovanja, vključno na ravni strokovnjakov. Tako posvetovanje je potekalo s pisnim postopkom, in sicer od 7. do 24. junija 2019. 
            
            
               Pripombe strokovnjakov iz držav članic so bile ustrezno upoštevane pri pripravi te delegirane uredbe Komisije.
            
         
         
            
               V skladu s pravili za boljše pravno urejanje je bil po posvetovanju med službami vzpostavljen mehanizem za povratne informacije. Obdobje povratnih informacij se je končalo 26. avgusta 2019. Komisija ni prejela nobenih pripomb.
            
            
            
               3.PRAVNI ELEMENTI DELEGIRANEGA AKTA
            
            
               Člen 7(2) Uredbe (EU) št. 515/2014 pooblašča Komisijo za sprejemanje delegiranih aktov za spremembo Priloge II k navedeni uredbi, ki določa seznam posebnih ukrepov.
            
            
               Člen 17 Uredbe (EU) št. 515/2014 določa izvajanje pooblastila in zlasti pogoje, pod katerimi je Komisija pooblaščena za sprejemanje delegiranih aktov.
            
            
            
               DELEGIRANA UREDBA KOMISIJE (EU) …/…
            
            
               z dne 15.10.2019
            
            
               o spremembi Priloge II k Uredbi (EU) št. 515/2014 Evropskega parlamenta in Sveta o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES
                  4
                ter zlasti člena 7(2) Uredbe,
            
            
               ob upoštevanju naslednjega:
            
            
               (1)V okviru vmesnega pregleda iz člena 15 Uredbe (EU) št. 514/2014 Evropskega parlamenta in Sveta
                  5
                so bile opredeljene dodatne potrebe držav članic po financiranju na področju upravljanja meja. 
            
            
               (2)V vmesnem pregledu je bila ugotovljena potreba po zagotovitvi ustrezne finančne podpore za dejavnosti nadzora meja, zlasti na žariščnih točkah, kot so opredeljene v členu 2(10) Uredbe (EU) 2016/1624
                  6
               , in na drugih obmejnih območjih, ki se soočajo s podobnim obstoječim ali potencialnim velikim in nesorazmernim migracijskim pritiskom. 
            
            
               (3)Priloga II k Uredbi (EU) št. 515/2014 navaja dva posebna ukrepa, za katera lahko države članice prejmejo dodatna sredstva.
            
            
               (4)S trenutnim seznamom posebnih ukrepov ni mogoče ustrezno usmerjati financiranja ukrepov za krepitev zmogljivosti za nadzor meja in izvajanje pristopa žariščnih točk ali podobnega pristopa. Zato je sprememba tega seznama najboljši način za izpolnitev potreb, ugotovljenih v okviru ciljev Sklada za notranjo varnost – meje in vizumi.
            
            
               (5)Novi posebni ukrep, ki se dodaja Prilogi II k Uredbi (EU) št. 515/2014, bo prispeval k učinkoviti ravni nadzora na zunanjih mejah Unije in je v skladu s posebnim ciljem iz člena 3(2)(b) navedene uredbe, tj. podpora integriranemu upravljanju meja in olajšanje dostopa do mednarodne zaščite za tiste, ki jo potrebujejo.
            
            
               (6)Vključitev novega posebnega ukrepa, ki bo odražal nedavni razvoj politike in potrebe po financiranju držav članic, bo ustvarila znatno dodano vrednost, saj bo prispevala k ublažitvi pritiska na tiste, ki so jih migracijski in azilni tokovi najbolj prizadeli, s tem pa tudi na Unijo kot celoto.
            
            
               (7)Da bi se omogočila takojšnja uporaba tega posebnega ukrepa zaradi opredeljenih nujnih potreb po financiranju, bi morala uredba začeti veljati dan po objavi v Uradnem listu Evropske unije.
            
         
         
            
               (8)Uredbo (EU) št. 515/2014 bi bilo zato treba ustrezno spremeniti – 
            
            
               SPREJELA NASLEDNJO UREDBO:
            
            
               Člen 1
            
            
               V Prilogi II k Uredbi (EU) št. 515/2014 se doda naslednja točka 3:
            
            
               „3. Dejavnosti nadzora meja, kot so mejne kontrole in ukrepi za varovanje meja na območjih, ki se soočajo z obstoječim ali potencialnim velikim in/ali nesorazmernim migracijskim pritiskom, vključno z dejavnostmi, povezanimi z vzpostavitvijo, razvojem in delovanjem žariščnih točk, kot so opredeljene v členu 2(10) Uredbe (EU) 2016/1624
                  7
               , ter po potrebi podpora dejavnostim upravljanja meja v tretjih državah.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 15.10.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES (UL L 150, 20.5.2014, str. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        UL L 150, 20.5.2014, str. 143.
               
               
                  
                     (5)
                  
                        Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 150, 20.5.2014, str. 112).
               
               
                  
                     (6)
                  
                        Uredba (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži ter spremembi Uredbe (EU) 2016/399 Evropskega parlamenta in Sveta ter razveljavitvi Uredbe (ES) št. 863/2007 Evropskega parlamenta in Sveta, Uredbe Sveta (ES) št. 2007/2004 in Odločbe Sveta 2005/267/ES (UL L 251, 16.9.2016, str. 1).
               
               
                  
                     (7)
                  
                        Uredba (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži ter spremembi Uredbe (EU) 2016/399 Evropskega parlamenta in Sveta ter razveljavitvi Uredbe (ES) št. 863/2007 Evropskega parlamenta in Sveta, Uredbe Sveta (ES) št. 2007/2004 in Odločbe Sveta 2005/267/ES (UL L 251, 16.9.2016, str. 1).